Žitňanská, Jana, poslankyňa NR SR (2010-12-08):
Ďakujem veľmi pekne. Pán predseda, páni ministri, vážené dámy, páni, o megakasíne, ktorého výstavbu posvätila vláda Roberta Fica a ktoré by malo vyrásť v blízkosti bratislavskej Petržalky, už bolo veľa povedané, aj dnes tu. Aj kolega Brocka už veľa hovoril o tom. Dovoľte mi, však zopakovať niektoré kľúčové argumenty, prečo sme tento projekt od začiatku kritizovali a prečo sme sa rozhodli novelou zákona o hazardných hrách urobiť v tejto veci nápravu. A budem hovoriť aj o číslach, o ekonomike, aby teda sme nehovorili len o nejakých morálnych aspektoch. Hlúpy sa učí na vlastných chybách, ale múdry sa učí na chybách tých druhých. My takéto zariadenie zatiaľ na Slovensku nemáme, to je fakt. Ale existujú mnohé kasína, veľké kasína vo svete, kde vieme už povedať o tom, aké sú dopady takéhoto pôsobenia. Máme ďalej vlastné skúsenosti aj s množstvom hracích automatov, ktoré sa nachádzajú roztrúsené po slovenských mestách či dedinách. Tie spôsobili veľa trápenia jednotlivcom, ich rodinám, sú vážnym spoločenským problémom, pretože tieto automaty tam nie sú preto, aby na nich ľudia vyhrávali, ale práve preto, aby vyhrávali tí, ktorí ich do krčiem a barov nainštalovali. Už dnes sa na Slovensku odhaduje počet patologických hráčov na 50-tisíc nešťastných ľudských osudov, ak nerátame ich rodiny a zasiahnuté komunity. Teraz tie konkrétne čísla. V Kanade 30 % hráčov hazardných hier prišlo o prácu a osobne zbankrotovali, v priemere zanechali za sebou dlhy vo výške 150-tisíc dolárov. Vo Francúzsku sa 20 % zadlžených hráčov dopustilo trestného činu krádeže či podvodu. V štáte Nevada má jednu z najvyšších mier kriminality v Spojených štátoch. V mestských aglomeráciách, kde majú veľké herne, sa zvýšil počet krádeží motorových vozidiel o 25 %. A takto by sa dalo pokračovať aj ďalej. Podľa doterajších skúseností z iných krajín zvýšená kriminalita spojená s kasínami postihuje okolie približne do sedemdesiat kilometrov. Ide napríklad o krádeže. A keďže asi každý piaty gambler je závislý na psychotropných látkach, v okolí takýchto zariadení sa darí obchodu s drogami. Navyše kasína a herne často slúžia aj ako práčky špinavých peňazí. Spomeniem ešte jednu štúdiu, ktorú ste už možno počuli. V roku 2004 publikoval bývalý poradca prezidenta Reagana, ekonóm na univerzite v Illinois Ron Grinolds kritickú štúdiu, podľa ktorej zo 46 dolárov, ktoré štát získa z hry, musí na oplátku vynaložiť na spoločenské dopady 289 dolárov, teda takmer šesťnásobok. Dopady však nie sú len ekonomické. Napríklad dieťa, ktorého rodič sa stane patologickým hráčom, sa k hre dostáva podstatne skôr ako jeho rovesníci. Čísla z Belgicka hovoria, že mladí začínajú s hazardnými hrami v priemere ako trinásť a pol roční a minú v priemere mesačne 33 eur. Deti, ktoré vyrastajú v rodine s gamblerom majú väčšie problémy v škole. Častejšie trpia depresiami a majú vyššie sklony k samovraždám. Navyše mnohé z týchto detí sa následne tiež stávajú patologickými hráčmi, aj pre všetky tieto argumenty a určite som ich nevymenovala všetky. V prípade Petržalky napr. dôjde ku komplikácii s dopravou. Mali a majú obyvatelia nielen spomínanej sedemdesiat kilometrovej zóny oprávnené obavy prijať túto investíciu s otvorenou náručou. Hoci investor od začiatku hovoril, že plocha s hracími automatmi bude zaberať len nepatrnú časť z celého rekreačného komplexu, zároveň zdôraznil, že bez kasína od svojho zámeru ustúpi. Čiže nejde o nepodstatnú súčasť tohto projektu. Najnovšie prišiel aj s ponukou zredukovať počet hracích automatov. Má to byť údajne ústretový krok, len aby sa nezmenili ideálne podmienky, ktoré pre nich vytvorila bývalá koalícia. Zároveň sme sa dopočuli od zástupcu investora, že ak sa zmenia podmienky v zákone o hazardných hrách, presunú svoju investíciu do susedného Maďarska. V tejto súvislosti by som rada citovala komentár Petra Schutza, ktorý píše, citujem: „Čuduj sa svete, napriek sľubným výnosom tento biznis ženú odvšadiaľ bičom. Napríklad Orbán nedávno na kolegov našich investorov, ktorí prišli s úplne podobnou ideou, tak zrúkol, že ich vyvlastní a podobne, že utekali z Maďarska svinským krokom.“ Všetko zlé je aj na niečo dobré. A som rada, že téma výstavby megakasína otvorila aj debatu o hazardných hrách ako takých. Petíciu proti megakasínu podpísali desaťtisíce obyvateľov z celého Slovenska, ktorí nie sú voči hazardu ľahostajní. Preto dúfam, že dnes schválime v tomto parlamente novelu zákona o hazardných hrách, ktorá zruší všetky výhody kasína v rekreačnom prostredí a neskôr nájdeme silu sprísniť aj samotné prevádzkovanie hazardných hier, či už v rôznych zariadeniach, alebo aj na internete. Som za podporu podnikania, ale som proti podporovaniu podnikania s ľudským nešťastím. Ďakujem za vašu pozornosť. (Potlesk.)